तेलंगाना की सीमा पर बसें रुकीं, जनजीवन प्रभावित  
विजयवाड़ा और अन्य तटीय इलाकों से आने वाली 50 से अधिक निजी बसों को अधिकारियों ने कृष्णा और नालगोंडा जिलों की सीमा के बीच गारिकापाडु जांच चौकी पर रोक दी।
आंध्र प्रदेश के तटीय इलाकों से हैदराबाद की ओर जाने वाली बसें पृथक तेलंगाना के लिए प्रदर्शन कर रहे लोगों की धमकी के चलते तेलंगाना की सीमा पर रुकी हुईं हैं, जिससे सैकड़ों यात्रियों को परेशानियों का सामना करना पड़ रहा है। हैदारबाद से लगभग 300 किलोमीटर दूर विजयवाड़ा और अन्य तटीय इलाकों से आने वाली 50 से अधिक निजी बसों को अधिकारियों ने कृष्णा और नालगोंडा जिलों की सीमा के बीच गारिकापाडु जांच चौकी पर रोक दी।   इन बसों में सैकड़ों यात्री 4.30 बजे से ही फंसे हुए हैं। निजी बस चालकों ने आरोप लगाया है कि नालगोंडा पुलिस ने उन्हें सुरक्षा मुहैया कराने से इंकार कर दिया है। पुलिस अधिकारियों का हालांकि कहना है कि प्रत्येक वाहन को सुरक्षा मुहैया कराना खासा मुश्किल है, विशेषतौर से उस समय जब तेलंगाना समर्थकों ने प्रदर्शन के दौरान बसों को रोके जाने की चेतावनी दी हो।   बसों में सवार कुछ यात्रियों ने प्रशासन के खिलाफ अपना विरोध जताते हुए कहा कि उन्हें अपने कार्यालय पहुंचना है। इस पर पुलिस ने वाहनों को कोडड तक जाने की अनुमति दी। पुलिस ने यात्रियों से कहा कि प्रदर्शनकारियों की धमकियों को ध्यान में रखते हुए वे बसों को नालगोंडा जिले से होकर गुजरने की इजाजत देने का खतरा मोल नहीं ले सकती।  एक बस यात्री ने कहा कि उसने कुछ बसों को जांच चौकी से विजयवाड़ा की तरफ लौटते देखा है। तेलंगाना संयुक्त कार्रवाई समिति (जेएसी) के अध्यक्ष एम. कोडानडराम ने पहले ही तटीय आंध्र प्रदेश और हैदराबाद के बीच चलने वाली बसों को रोकने की चेतावनी दी है।  राज्य सड़क परिवहन निगम की बसें तेलंगाना क्षेत्र के कर्मचारियों की हड़ताल की वजह से दो सप्ताह तक सड़कों पर नहीं उतरेंगी। निजी बस मालिक विजयवाड़ा-हैदराबाद के बीच और अधिक बसें चला रहे हैं। तटीय आंध्र के विजयवाड़ा, विशाखापत्तनम, राझामुंडरी, ईलुरु, गुंटूर और अन्य इलाकों के हजारों लोग प्रतिदिन बसों से सफर कर हैदराबाद जाते हैं।